Homme algaval sõjalis-sportlikust ERNA retkest osalejad liiguvad ligikaudu 700 ruutkilomeetri suurusel maa-alal Harjumaal ja Lääne-Virumaal. Kokku läheb rajale 24 võistkonda kuuest riigist.    Kolme võistkonnaga osaleb kaitseliidu Harju malev, kaks võistkonda on välja pannud kaitseliidu Tartu, Tallinna ja  Järva malevad ning Kõrgem Sõjakool.    Välisvõistlejaist on kahe võistkonnaga esindatud Soome ja Rootsi. Ühe võistkonnaga alustavad maailma üheks raskeimaks peetud sõjalist võistlust Belgia ja Leedu, kaitseliidu Põlva malev, politsei- ja piirivalveamet, Kirde kaitseringkond, kaitseliidu Pärnu malev, Scoutspataljon, Kuperjanovi jalaväepataljon kaitseliidu Tallinna maleva Nõmme malevkond. Kaitseliidu Alutaguse malev on esindatud aga naiskonnaga. Vaatlejatena osalevad sel aastal Hiina ja Gruusia.    Kaitseväe, kaitseliidu ja ERNA seltsi korraldatava võistluse ülem on kaitseliidu ülem kolonelleitnant Raivo Lumiste, võistluste peakohtunik on tänavu kolonelleitnant Robert R. Williams USA-st ning staabiülem major Peter Holmqvist Rootsist. Kohtunikeks on traditsiooniliselt ka sel aastal Põhjala sinibarettide esindajad.    Vastutegevuses osaleb tänavu kaitseliidu erinevate malevate liikmeist koosnev kompanii suurune üksus. Uudsena peavad võistlejad sel aastal arvestama vastutegevusega  kogu võistlustrassi ulatuses ning tavalisest enam tuleb tuleb neil teha õigeid valikuid; lisaks kohustuslikele ülesannetele antakse võistlejatele võimalusi lisapunktide teenimiseks vabatahtlikke ülesandeid täites.    Võistluse peakorraldaja ERNA Seltsi presidendi Meelis Rätsepa sõnul tuleb osalejatel sel aastal rohkem loota oma külmale peale ja õigetele valikutele. Nädala lõpuks ennustatud kuumalaine paneb luureretkel osalejate vastupidavuse aga erilisele proovile. Meelis Rätsepa sõnul võivad kõik  trassi läbinud võistkonnad end võitjaks pidada.    ERNA retk 2010 algab piduliku rivistusega homme hommikul Tallinnas Jüriöö pargis. Iga-aastase tavana mälestavad võistluse korraldajad pärgade panekuga Kautla memoriaalil seal 1941. aastal punaarmee poolt mõrvatud külarahvast ja sõjapõgenikke. Võistlus algab kell 16 dessandiga mereväe laevalt Tasuja ja piirivalvelaevalt Valvas Salmistu rannale ning lõpeb laupäeva hommikutundidel lõpujooksuga.    Kahel viimasel aastal on ERNA retke võitnud  Tartu kaitseliitlased, 2009 aastal võitsid tartlased nii esimese kui ka teise koha.    ERNA Selts korraldab ERNA retke 1994. aastast, meenutamaks rahvusvahelise patrullvõistlusega 1941. aasta sõjasuve sündmusi, mil eesti vabatahtlikest koosnenud Soome sõjaväe kaugluurerühm paisati venelaste poolt okupeeritud Eestisse, kus nad osalesid võitluses NKVD väeosade ja hävituspataljonide vastu. Tänu ERNA luurerühma tegevusele õnnestus Kautla metsadesse peitunud umbes 2000 põgenikul pääseda kindlast  surmast. ERNA näol oli tegemist esimese organiseeritud relvastatud vastupanuga Eestit okupeerinud vallutajatele.